b'\n_START_ARTICLE_\nMonovolum\n_START_SECTION_\nCaracteristici generale\n_START_PARAGRAPH_\nMonovolumele au \xc3\xaen general o \xc3\xaen\xc4\x83l\xc8\x9bime \xc3\xaentre 1600 \xc8\x99i 1800 mm, cu aproximativ 200 de mm mai mult dec\xc3\xa2t berlinele, hatchback-urile \xc8\x99i break-urile. Motorul este montat foarte aproape de partea din fa\xc8\x9b\xc4\x83 a ma\xc8\x99inii, iar elementele sale sunt, \xc3\xaen general, grupate mai pe \xc3\xaen\xc4\x83l\xc8\x9bime dec\xc3\xa2t la alte automobile pentru a minimiza lungimea.\n_START_SECTION_\nScaunele\n_START_PARAGRAPH_\nScaunele sunt plasate mai sus dec\xc3\xa2t \xc3\xaen ma\xc8\x99inile mai joase._NEWLINE_Monovolumele mai mari au \xc3\xaen general 3 r\xc3\xa2nduri de scaune, cu dou\xc4\x83 sau trei locuri fiecare, 2-3-3, 2-2-3 sau 2-3-2 (din fa\xc8\x9b\xc4\x83 spre spate) sunt cele mai comune configura\xc8\x9bii ale locurilor. Monovolumele mai mici au \xc3\xaen general dou\xc4\x83 r\xc3\xa2nduri de scaune, \xc3\xaen configura\xc8\x9bia 2-3. Excep\xc8\x9biile sunt de ex. Honda FR-V, Fiat Multipla (3-3) \xc8\x99i Mercedes R (2-2-2)._NEWLINE_\xc3\x8en general monovolumele permit mutarea, rabatarea sau demontarea scaunelor pentru a face mai mult loc pasagerilor sau \xc3\xaenc\xc4\x83rc\xc4\x83turii, \xc3\xaen func\xc8\x9bie de necesit\xc4\x83\xc8\x9bi.\n_START_SECTION_\nCaroserie \xc8\x99i tren de rulare\n_START_PARAGRAPH_\nSpre deosebire de furgonete, SUV-uri \xc8\x99i SUV crossovere, majoritatea monovolumelor din prezent au trac\xc8\x9biune fa\xc8\x9b\xc4\x83. Avantajul este o trac\xc8\x9biune oarecum mai bun\xc4\x83 \xc3\xaen condi\xc8\x9bii de aderen\xc8\x9b\xc4\x83 redus\xc4\x83. Aceast\xc4\x83 configura\xc8\x9bie permite ob\xc8\x9binerea unui spa\xc8\x9biu interior mai mare. Exist\xc4\x83 \xc8\x99i monovolume cu trac\xc8\x9biune 4x4, de exemplu Volkswagen Vanagon Syncro._NEWLINE_Structura majorit\xc4\x83\xc8\x9bii monovolumelor moderne este monococ\xc4\x83, aceasta ofer\xc4\x83 protec\xc8\x9bie sporit\xc4\x83 \xc3\xaen accidente, o deplasare mai confortabil\xc4\x83 \xc8\x99i sunt mai u\xc8\x99oare dec\xc3\xa2t construc\xc8\x9biile cu \xc8\x99asiu separat.\n_START_SECTION_\nU\xc8\x99i\n_START_PARAGRAPH_\nAccesul la ultimul r\xc3\xa2nd de scaune se face primul u\xc8\x99ile laterale din spate, care se deschid fie \xc3\xaen modul obi\xc8\x99nuit, prin pivotare, fie prin culisare.\n_START_SECTION_\nClasificare\n_START_PARAGRAPH_\nMonovolumele se pot clasifica \xc3\xaen trei sau patru segmente: mari, compacte, mini \xc8\x99i, uneori, micro._NEWLINE_Monovolumele mari sunt cele mai lungi de 4600 de mm de exemplu Renault Espace, Toyota Previa, Dodge Caravan, Honda Odyssey, Ford Galaxy \xc8\x99i Eurovan._NEWLINE_Monovolumele compacte au \xc3\xaentre 4200 \xc8\x99i 4600 de milimetri. \xc3\x8en 1996 a fost lansat Renault Sc\xc3\xa9nic, iar succesul s\xc4\x83u a determinat \xc8\x99i al\xc8\x9bi produc\xc4\x83tori s\xc4\x83 ofere monovolume compacte. Alte exemple sunt Opel Zafira, Ford C-MAX, Mazda 5, Citro\xc3\xabn C4 Picasso,VW Sharan._NEWLINE_Monovolumele mini au sub 4100 de mm lungime \xc8\x99i au fost introduse la \xc3\xaenceputul anilor 2000. Exemple de mini monovolume: Opel Meriva, Renault Modus, Fiat Idea, Toyota bB \xc8\x99i Nissan Cube._NEWLINE_Ma\xc8\x99ini precum: Hyundai Atos, Chevrolet Matiz, Chery QQ \xc8\x99i Suzuki Wagon R sunt uneori considerate monovolume micro.\n_START_SECTION_\nIstorie\n_START_PARAGRAPH_\n\xc3\x8en afar\xc4\x83 de revolu\xc8\x9bionarul Stout Scarab din 1935, monovolumele au \xc3\xaenceput s\xc4\x83 fie construite \xc3\xaen anii 1950. \xc3\x8en 1950 a ap\xc4\x83rut Volkswagen T2, construit pe platforma lui Volkswagen Beetle \xc8\x99i av\xc3\xa2t o form\xc4\x83 de autobuz, cu locul \xc8\x99oferului deasupra ro\xc8\x9bilor din fa\xc8\x9b\xc4\x83 \xc8\x99i motorul plasat \xc3\xaen spate.\n_START_SECTION_\nEuropa\n_START_PARAGRAPH_\n\xc3\x8en afar\xc4\x83 de monovolumele Chrysler \xc8\x99i Renault nu a avut nici un rival direct \xc3\xaen anii 1980. Mai t\xc3\xa2rziu al\xc8\x9bi produc\xc4\x83tori au \xc3\xaenceput s\xc4\x83 dezvolte monovolume pe gustul europenilor. PSA Peugeot Citro\xc3\xabn \xc8\x99i Grupul Fiat au format o co\xc3\xaentreprindere, Sevel, \xc8\x99i au lansat \xc3\xaen 1994 proiectul eurovan cu modelele Citro\xc3\xabn Evasion, Peugeot 806, Fiat Ulysse \xc8\x99i Lancia Zeta. Ford \xc8\x99i Grupul Volkswagen (co\xc3\xaentreprinderea Auto-Europa) au dezvoltat \xc3\xaempreun\xc4\x83 o serie de monovolume pe platform\xc4\x83 comun\xc4\x83: Ford Galaxy \xc8\x99i Volkswagen Sharan lansate \xc3\xaen 1995, \xc8\x99i mai t\xc3\xaerziu Seat Alhambra, cu un design aproape identic \xc8\x99i produse la aceea\xc8\x99i fabric\xc4\x83 din Set\xc3\xbabal, Portugalia. Toate aceste modele aveau 7 locuri \xc8\x99i au fost mai t\xc3\xa2rziu considerate \xe2\x80\x9emonovolume mari\xe2\x80\x9d._NEWLINE_\xc3\x8en 1996, odat\xc4\x83 cu lansarea Renault Sc\xc3\xa9nic a \xc3\xaenceput un curent de dezvoltare a monovolumelor compacte. Acestea erau ma\xc8\x99ini \xc3\xaenalte bazate pe \xc8\x99asiul \xc8\x99i motoarele unor ma\xc8\x99ini compacte (\xc3\xaen cazul lui Sc\xc3\xa9nic, Renault M\xc3\xa9gane). Succesul major al lui Sc\xc3\xa9nic a \xc3\xaencurajat lansarea altor vehicule asem\xc4\x83n\xc4\x83toare precum Opel Zafira, Citro\xc3\xabn Xsara Picasso, Volkswagen Touran, Ford Focus C-Max, Seat Altea/Seat Toledo \xc8\x99i Nissan Almera Tino. La mijlocul anilor 2000, to\xc8\x9bi produc\xc4\x83torii auto majori cu prezen\xc8\x9b\xc4\x83 \xc3\xaen Europa aveau monovolume compacte \xc3\xaen gam\xc4\x83._NEWLINE_\xc3\x8en 2000, triple\xc8\x9bii Auto-Europa (Galaxy, Sharan, Alhambra) au suferit modific\xc4\x83ri vizuale importante. Recent, Auto-Europa a fost dizolvat\xc4\x83 c\xc3\xa2nd Ford a p\xc4\x83r\xc4\x83sit Volkswagen \xc8\x99i Seat pentru a produce propriul Galaxy, care \xc3\xaemparte numeroase piese cu Ford S-MAX.\n_START_SECTION_\nAsia\n_START_PARAGRAPH_\n\xc3\x8en Asia monovolumele sunt mai mici dec\xc3\xa2t cele din Europa \xc8\x99i America, \xc8\x99i sunt concepute pentru drumuri de calitate mai proast\xc4\x83. Modelele populare includ: Toyota Picnic, Toyota Previa, Mazda 8 \xc8\x99i Honda StepWGN.'